# Bluefish kézikönyv - 1. fejezet: A kezdetek
Author: Jim Batis

előző | tartalom | következő

# 1. fejezet: A kezdetek

Ennek a fejezetnek a célja, hogy röviden megismertessen a Bluefish alapfunkcióival, aminek alapján elkezdheted a weblapok tervezését és készítését. Megismerkedhetsz a Bluefish fejlesztői környezetével és a felhasználói felülettel.

Ez a fejezet nem ismerteti a program összes képességét, csak áttekintést nyújt a használat módjáról. A további fejezetek részletes leírást tartalmaznak.

## A program indítása

Telepítés után - ha a telepítés útvonalát nem változtattad meg - a futtatható fájl a `/usr/local/bin/` könyvtárban helyezkedik el. A futtatáshoz tehát csak ennyit kell bagépelned:
`blashyrkh:~# bluefish`

Ha a "bluefish: file not found" hibaüzenet jelenik meg, akkor be kell állítanod a PATH környezeti változót, melynek mikéntje túlmutat e kézikönyv keretein. Átmeneti megoldásként indítsd a programot a
`[todd@todd ~]$ /usr/local/bin/bluefish` paranccsal.

FIGYELMEZTETÉS: Biztonsági okokból a root felhasználó nem futtathatja a Bluefish-t. Ha rootként adod ki a `bluefish` parancsot, hibaüzenet jelenik meg. A biztonsági ellenőrzés mellőzéséhez és a program rootként való futtatásához add ki a `bluefish -s` parancsot.

Ezután néhány másodpercre a Bluefish emblémája tűnik fel, majd megjelenik a program ablaka (ld. lent). Az ablak természetesen - az ablakkezelőd képességeinek megfelelően - méretezhető, mozgatható. (A képernyőmásolatok KDE-vel készültek.)

A parancssori opciók a -h kapcsolóval tudhatók meg:

    blashyrkh:~# bluefish -h
    bluefish pre0.6 HTML editor
    Usage: bluefish [options] [filename]

    Jelenleg felismert kapcsolók:
    -s           root ellenőrzés elhagyása
    -v           verziószám kiírása
    -h           ennek a súgónak a megjelenítése
    -p fájlnév   projekt betöltése indításkor

TIPP: Ha induláskor meg szeretnél nyitni minden PHP fájlt egy könyvtárban és alkönyvtáraiban, így indítsd a programot: `bluefish `find -name '*.php'`` . Vagy ha minden, a gépen levő HTML-fájlt megnyitnál (légy óvatos! Kb. 1100 van belőle egy Debian gépen!), használd a `bluefish `find / -name '*.html'`` sort. További információt a man find és a man bash paranccsal szerezhetsz.

## Felhasználói felület

A felhasználói felület bemutatásához a fenti képet fogjuk használni.

### A menü

Az ablak tetején van a menü, ahol a Bluefish összes funkciója megtalálható. A parancsok használatuk szerint alkotnak csoportokat, így a Fájl (File) menü a fájlműveleteket tartalmazza, a Szerkesztés (Edit) a szerkesztő műveleteket (kivágás, másolás, beillesztés stb.), és így tovább. Ha rákattintasz egy menüre, megjelennek az almenüi. Az almenük neve a bal oldalon, a gyorsbillentyű (amiről később lesz szó) a jobb oldalon látható.

FIGYELMEZTETÉS: A kézikönyvben, ha egy almenüre hivatkozunk, mindig megadjuk a teljes elérési útját: Fájl-->Új azt jelenti, hogy a Fájl menüben az Új parancsot kell választanod.

A GTK+ egyik nagyon hasznos szolgáltatása a leszakadók használata. A `Fájl` menüt megnyitva kattints a szaggatott vonalra. Erre egy új ablak jelenik meg, ami a Fájl menü parancsait tartalmazza. Innen gyorsabban érheted el a menü parancsait, ha ezt a kis ablakot a programablak mellett helyezed el. A menüpontok ezután ebből az ablakból és a programablak menüjéből is elérhetők. Ha ismét a szaggatott vonalra kattintasz, vagy bezárod az ablakot, a menü eltűnik.

Ez a lehetőség tulajdonképpen egy lebegő menüt hoz létre a képernyőn. Sajnos nincs lehetőség a menük állapotának és pozíciójának mentésére, így a Bluefish újraindításakor egyik menü sem lebeg.

#### Gyorsbillentyűk

A menüket figyelve észrevehetted, hogy egyes menüpontok mellett jobbra billentyűkombinációk szerepelnek. Ezeket az általában Ctrl-lal vagy Alt-tal kezdődő kombinációkat gyorsbillentyűknek nevezzük. Ha a gyorsbillentyűt megnyomod, a hozzá tartozó parancs végrehajtódik. Így például, ha egy új fájlt szeretnél megnyitni, a `Fájl-->Új` menüparancs helyett (amely mellett jobbról a Ctrl-N található) megyomhatod a Ctrl és 'N' billentyűket egyszerre.

Az alapértelmezett gyorsbillentyűkön kívül Te is definiálhatsz újakat. Vidd az egérmutatót a kívánt menüpontra és nyomd meg a választott billentyűkombinációt (pl. Control-'G'). A kombináció azonnal megjelenik a menüpont mellett, és ha legközelebb lenyomod a gyorbillentyűt, a parancsot a program végrehajtja. Ha a gyorsbillentyű-hozzárendelés már létezett, akkor régi helyén törlődik és az új helyen jelenik meg.

Ha törölni szeretnél egy gyorsbillentyűt, mozgasd az egeret a menüpont fölé, és nyomd meg a `Backspace` billentyűt.

TIPP: A gyorsbillentyű lehet a Control, Alt, Shift és egy másik billentyű, vagy a három közül kettő egy harmadikkal, pl. `Ctrl-Alt-G` . A Shift+betűbillentyű kombinációk nem elérhetők, mert ezek a kisbetű/nagybetű váltásra valók. Az Alt+Shift+betű or Ctrl+Shift+betű kombinációk működnek.

Mivel a gyorsbillentyűket gyakran használjuk, érdemes a beállításaikat elmenteni. Válaszd a `Beállítások-->Gyorsbillentyű-beállítások mentése` pontot ehhez. A parancs elmenti a saját menüpontokhoz (Bluefish 0.5 és újabb) rendelt gyorsbillentyűket is. A beállításokat a program nem menti automatikusan, ezt minden alkalommal Neked kell megtenned.

Néhány billentyűkombinációt az editor használ, így azok nem rendelhetők menüparancsokhoz. Ezeket később tekintjük át.

### Az eszköztárak

A menü alatt 3 eszköztár jelenik meg (a fenti képen ebből 2 látható); a a fő eszköztár, a HTML eszköztár és a saját menü.

- A fő eszköztár tartalmazza a Bluefish alapparancsait, mint az Új, Megnyitás, Mentés, Kivágás, Másolás, Beillesztés, Keresés, Visszavonás stb. Hogy az eszköztár látható legyen, jelöld ki a `Beállítások-->Fő eszköztár látszik` pontot.
- A HTML eszköztár igen jó szolgálatot tehet, hiszen nagyon fontos, folyamatosan használt HTML-címkéket tartalmaz. Gombjai lapokra vannak csoportosítva, használati módjuk szerint, hogy könnyebben megtalálhasd őket. Hogy az eszköztár látható legyen, jelöld ki a `Beállítások-->HTML eszköztár látszik` pontot.
- A saját menükbe olyan funkciókat (beszúrandó szövegeket) tehetsz, amiket gyakran használsz: így egyetlen kattintással elérheted őket, gyorsabban, mint a menüből. Hogy az eszköztár látható legyen, jelöld ki a `Beállítások-->Egyéni eszköztár látszik` pontot. A Bluefish 0.5 verziójától kezdve a saját menük szerkesztése több lehetőséget hordoz magában. Egy saját menüpont áll egy /-jelekkel elválasztott útvonalból (a `Beállítások-->Egyéni eszköztár látszik` pont útvonala pl. /Beállítások/Egyéni eszköztár látszik a menüszerkesztőben), valamint egy előtte és utána szövegből, amit a program a kijelölés elé és mögé szúr be. Ha nincs kijelölt szöveg, akkor ezek egymás mögé kerülnek, a kurzor két oldalára.
  Gyakran használunk olyan kódrészleteket, amelyek lényegében ugyanazok, csak egy-két részlet változik bennük. A különbségek kezelésére változókat használhatsz a saját menüben. A változók értékét egy párbeszédablak kérdezi meg a kódrészlet beszúrása előtt.
  Először add meg a változók számát, ennek során azonnal megjelennek a %0, %1 stb. nevű beviteli mezők. A beviteli mezők értéke a párbeszédablakban kérdezett érték neve lesz. Ha a %0 változót használod az előtte vagy utána szövegben, akkor a program ezeket lecseréli beszúráskor a párbeszédablakban megadott értékre.

| Az eszköztárak egy nagy előnye, hogy ugyancsak lebegtethetők. Figyeld meg az eszköztárak bal szélét, ami úgy néz ki, mint a baloldali képecske. Vidd fölé az egérmutatót, tartsd lenyomva a bal egérgombot, és húzd az eszköztárat oda, ahova szeretnéd, majd engedd el az egérgombot. Az eszköztárat máris lebegővé tetted.

A lebegő eszköztár nem jelenik meg a programablakban, több helyet hagyva így a szövegterületnek.

Ha az eszköztárat visszahúzod a helyére, újra a programablak részévé válik. Az eszköztárak mindig az alábbi sorrendben helyezkednek el, felülről lefelé: fő eszköztár, html eszköztár, saját menü. Egyelőre nincs lehetőség arra, hogy egy eszköztárat a másik felett helyezzünk el.

Az eszköztár-gombok által végrehajtott műveletek rövid leírása (tool-tip) jelenik meg, ha az egérmutatót néhány másodpercig a gomb felett hagyod.

Akárcsak a menük esetében, az eszköztárak pozíciója sem menthető. A Bluefish minden indításakor az eszköztárak a helyükre kerülnek, a programablak részeként.

### A szerkesztőterület

A programablak legnagyobb részét a szerkesztőterület foglalja el. Itt jelenik meg a megnyitott fájlok szövege. A Bluefish-sel annyi dokumentumot nyithatsz meg egyszerre, amennyit akarsz.

A szerkesztőterület feletti fülek mutatják a megnyitott fájlok neveit. A fenti képen két fájlt szerkesztünk: a `preface.html` -t, amit a lemezről nyitottunk meg, és a `Névtelen` , ami egy új, még nem mentett fájl. Az új dokumentumok mindig a "Névtelen" nevet kapják. Az aktuális fájl most a "Névtelen". A fülek lehetővé teszik a fájlok közötti váltást: ha rákattintasz egy fülre, a program átvált a megfelelő fájlra. Próbáld ki: kattints kétszer a `Fájl-->Új` menüpontra, majd a fülekre. Másik lehetőség a dokumentumváltásra (ha a gyorsbillentyűket nem változtattad meg) az `F1` (következő) és az `F2` (előző) billentyűk. Utóbbi két parancs a `Nézet` menüben is megtalálható.

A szerkesztőterület megjelenése megváltoztatható a `Beállítások-->Tulajdonságok` menüponttal, mint azt később látni fogjuk.

### Az állapotsor

Végül, a programablak legalján az állapotsor található, amelyen az éppen folyamatban levő műveletről kapsz tájékoztatást. Használatának megértéséhez figyeld, mi jelenik meg, ha kiadsz egy-egy parancsot.

## Fontosabb dolgokról...

Az imént megismertük a felhasználói felületet. Folytassuk most a Bluefish használatával.

Úgy gondolom, az első alapvető dolog, amit el kell mondanunk, hogy hogyan készíthetsz új dokumentumot, illetve hogyan nyithatsz meg és menthetsz fájlokat. Ennél azonban továbbmegyünk: segítünk megismerni a Bluefish néhány olyan funkcióját, ami megkönnyíti ezeket a műveleteket, mint pl. a Gyors kezdés...

### Új fájl elkezdése

Új fájl készítésére 3 lehetőség van:

- Válaszd a `Fájl-->Új` parancsot vagy nyomd meg a `Ctrl-N` gyorsbillentyűt.

- | Nyomd meg a fő eszköztár első gombját.

Látható, hogy egy új fül jelenik meg a szerkesztőterületen, és a szöveg helye teljesen üres.

Üresen azonban nem túl szép látvány. Milyen csodálatos lenne, ha az alap HTML-címkék (pl. DTD, cím stb.) már a helyükön lennének! A Bluefish segít Neked ezen kódrészletek gyors beírásában.

- Válaszd a `Párbeszéd-->Általános-->Gyors kezdés` parancsot, vagy nyomd meg az `Alt-Q` gyorsbillentyűt.

- | Nyomd meg az első gombot a HTML eszköztár "Eszköztár" lapján. ezs

Ennek hatására ablakok nyílnak meg, melyekben megadhatod a DTD-t, az oldal címét, a META címkéket, sőt, még a törzs jellemzőit is.

### A szöveg szerkesztése

A szöveget a szerkesztőterületen módosíthatod. A HTML-címkék beírásában hasznos segítség a HTML-eszköztár, ez ugyanis tartalmazza az összes gyakran használt címkét. Néhány gomb megnyomásakor ablak jelenik meg (úgy, mint a `Párbeszéd` menü pontjainál), ahol beállíthatod a címke paramétereit, ezzel gyorsítva a munkát. Ha meg szeretnéd tudni, hogy mire való egy-egy gomb a HTML-eszköztáron, csak vidd fölé az egérmutatót, és várj, amíg a gyorstipp megjelenik.

Alapértelmezésben a Bluefish megtöri a hosszú sorokat (kikapcsolható a `Beállítások-->Tulajdonságok` menüpontnál). A megtört sorok végén egy pici ikon jelenik meg. Ha egymás alatt több ilyen ikont látsz, az azt jelenti, hogy az adott sor többszörös törést szenvedett.

Úgy gondolom, itt az ideje, hogy megismerkedj a `Szerkesztés` menüvel, hiszen sok érdekes lehetőséget tartalmaz.

- | Ha elgépeltél valamit, vagy ki szeretnéd törölni az utolsó leírt gondolatot, visszavonhatod a változtatást a `Szerkesztés-->Visszavonás` menüponttal, a `Ctrl+Z` gyorsbillentyűvel vagy a fő eszköztár Visszavon gombjával. Ha meggondoltad magad, válaszd a `Szerkesztés-->Újból` parancsot, a `Ctrl+R` gyorsbillentyűt, vagy az Újból gombot a fő eszköztáron.

- A jól ismert 'Kivágás, Másolás, Beillesztés' műveletek természetesen nem hiányozhatnak. Ezeket is a `Szerkesztés` menüben találod, mint általában, és gyorsbillentyűik rendre `Ctrl+X, Ctrl+C, Ctrl+V` . A kivágott vagy másolt szöveg beilleszthető ugyanabba a dokumentumba, de bármely más megnyitott fájlba is. Ezen túlmenően, ha visszavonod a kivágást, a szöveg újból megjelenik eredeti helyén, de a memóriában is megmarad, így a 'Paste' paranccsal beilleszthető.

  TIPP: A másolás és beillesztés nemcsak a Bluefish-ben megnyitott dokumentumok között alkalmazható. A másolt vagy kivágott szöveg bármely más alkalmazásba beilleszthető. Például próbálj a Gnome-editben egy szöveget másolni/kivágni, és illeszd be a Bluefish egy dokumentumába. A módszer természetesen visszafelé is működik. Vagy még jobb, ha az egered középső gombját használod a beillesztésre.

- A keresés és csere műveletek lehetőségei széleskörűek. Az első mezőben adhatod meg a keresendő szöveget. A Bluefish négyféleképpen tudja a beírt szöveget keresni:
  - az aktuális dokumentum elejétől
  - az aktuális dokumentumban, a kurzortól
  - az aktuális dokumentumban, csak a kijelölésben (ha van)
  - minden megnyitott fájlban.
  Néhány fontosabb beállításról: A kis/nagybetűk megkülönböztetése használható, ha a keresési mintában ez különbséget jelent. A regex használata is világos, de nem annyira magától értetődő. Később mutatunk néhány példát regex-keresésre, de a teljes ismertetőt a kézikönyvben (`man 7 regex` ) találod meg. Az átfedő keresés akkor használatos, ha több alkalommal szeretnél cserélni vagy a `Szerkesztés-->Tovább keres` menüpontot választod. Alapjában véve, ha az "aa" szövegrészt keresed, és a szövegedben előfordul az "aaa" karaktersorozat, kétféle eredményt kapsz:
  - Átfedő keresés nélkül: aaa az egyetlen találat
  - Átfedő kereséssel: aaa az első, aaa a második találat.

- A csere számos beállítással rendelkezik. Először is, háromféle dolgot cserélhetsz:
  - szöveget, amit a `Mire cserélje` mezőbe írtál
  - Nagybetűsre
  - vagy kisbetűsre változtathatod a keresett szövegrészt.
  A két utóbbi lehetőség nem túl gyakran fordul elő, de igen hasznos lehet a regexek használatakor. A `Csere előtt megerősítés` lehetővé teszi, hogy minden előfordulás cseréjét kézzel vezéreljük. Az `Egyszer cserélje` pont megállítja a keresést az első találat és csere után. Ekkor a `Szerkesztés-->Tovább cserél` menüponttal folytathatod a cserét.

TIPP: A regexek használata sokoldalú eszközt ad a kezünkbe. Tegyük fel, hogy minden HTML-címkét kisbetűssé szeretnél alakítani a dokumentumban. A regexek nélkül ez nem uldható meg egyetlen kereséssel és cserével. A `<[^>]*>` mintával minden olyan szót megtalálunk, ami `<` és `>` között található, és nem tartalmaz `>` jelet belül. Ha most a `Cserélje nagybetűsre` pontot választod, már kész is vagy! Hátránya, hogy a mintával nagybetűssé alakul pl. a képek alt leírása is, úgyhogy ez a módszer nem tökéletes.
'TIPP: Láttál már Frontpage-dzsel szerkesztett HTML-dokumentumot? Ezek néha üres sorok és szóközök százait tartalmazzák. A Bluefish-sel a szóközök és az újsor karakterek is kereshetők, cserélhetők. Csak be kell őket másolnod a "Keresés" párbeszédablak megfelelő sorába. Jelölj ki két üres sort, illeszd be a `Keres:` mezőbe. A `Mire cserélje:` mezőbe másolj egy üres sort, és válaszd az `Átfedő keresés` lehetőséget. Így minden többszörös üres sor helyett egyetlen újsor karakter jelenik meg a dokumentumban.

Újabb érdekes lehetőséget nyújtanak az előugró menük, amik a jobb egérgomb lenyomásakor jelennek meg. Ez néhány alapvető parancs ('Kivágás', 'Másolás') elérésének leggyorsabb módja. Az itt kiadott parancsok működése pontosan megegyezik a menü és az eszköztár parancsaival. Az előugró menü utolsó parancsát, a 'Címke szerkesztését' később tárgyaljuk.

### Fájl megnyitása (lemezről vagy a webről)

Megnyitás lemezről:

- Válaszd a `Fájl-->Megnyitás` menüpontot, vagy nyomd meg a `Ctrl-O` -t.

- | Nyomd meg a második gombot a fő eszköztáron.

A 'Válaszd ki a fájlokat' párbeszédablak jelenik meg, amelyből kiválaszthatod a megnyitni kívánt fájlt. Hasznos tulajdonság, hogy ebben a menüben egyszerre több fájl is kiválasztható (egyetlen korlát, hogy minden fájlnak ugyanabban a könyvtárban kell lenniük). Mi sikeresen nyitottunk meg 1000 dokumentumot egyidőben!

- Egymás után felsorolt fájlok megnyitásakor a "Fájlok" listában válaszd ki az első (vagy az utolsó) fájlt, majd a `Shift` lenyomása közben válaszd ki az utolsó (első) fájlt. Ekkor az összes, első és utolsó között elhelyezkedő fájl neve kék színűre változik. Ha most megnyomod az 'OK' gombot, az összes fájl megnyílik.
- A fájlok egyenként történő kiválasztásához jelöld ki az elsőt, majd a továbbiakra a `Ctrl` billentyű lenyomása közben kattints.

Egy fájlt megnyithatsz közvetlenül a webről is. Ehhez válaszd a `File-->Megnyitás a webről` menüparancsot. A megjelenő ablakban add meg a fájl teljes elérési útját (pl. 'http://jmk.simplenet.com/prod/download.htm'). Természetesen a 'http://jmk.simplenet.com/' típusú címek is használhatók, ekkor az a fájl nyílik meg, ami egyébként a web-böngészőben megjelenne.

Végezetül: ha éppen most indítottad el a programot, és csak egyetlen névtelen fájl van, akkor ennek helyén nyílik a megnyitott fájl. Ha csak egy kicsit is módosítottad a névtelen fájlt, akkor a helyén marad.

### Fájlok mentése

Ha egy fájlt menteni szeretnél, először ki kell választanod a nevét a szerkesztőterület feletti fülekről (a kiválasztott fájlnak kell a szerkesztőablakban megjelenni), majd:

- Ha a fájlt a már létező nevén szeretnéd menteni, kattints a `Fájl-->Mentés` pontra, vagy nyomd meg a `Ctrl-S` gyorsbillentyűt. A más néven történő mentéshez a `Fájl-->Mentés másként` parancsot.

- | Nyomd meg az eszköztár 'Mentés' vagy 'Mentés másként' gombját.

A 'Mentés' megnyomásakor az éppen látható fájl kerül mentésre. Ha a fájlt előzőleg még nem mentettük (pl. ha a webről nyitottuk meg, vagy új fájlt kezdtünk szerkeszteni), a 'Mentés' ugyanúgy viselkedik, mint a 'Mentés másként'. A 'Mentés másként' választásával a fájlt a jelenlegitől eltérő névvel mentheted.

Ha az összes megnyitott fájlt el szeretnéd menteni, add ki a `Fájl-->Ment mindent` parancsot. Ez a parancs elmenti az összes fájlt, mindegyiknél megvizsgálva, hogy a fájlt a webről nyitottuk-e meg, vagy még mentetlen a dokumentum. Ez esetben megjelenik a 'Mentés másként' párbeszéd minden ilyen fájlnál.

### Fájl bezárása

Egy fájl bezárásához ki kell azt választanod, hogy látható legyen a szerkesztőterületen. Ezt követően

- add ki a `Fájl-->Bezár` vagy a `Ctrl-W` parancsot.

- | Nyomd meg a fő eszköztár ötödik gombját.

Ha a fájl megváltozott az utolsó mentés óta, akkor a program rákérdez, hogy mentse-e a fájlt bezárás előtt. A 'Bezárás'-t választva a fájlt mentés nélkül zárod be. Ha a 'Mentés' gombra kattintasz, akkor a fájlt menti a program bezárás előtt; ha pedig a 'Mégsem' gombot nyomod meg, akkor a fájl egyáltalán nem kerül bezárásra.

Ha minden megnyitott fájlt be akarsz zárni, akkor a `Fájl-->Mindent bezár` . menüpontot válaszd. A nem mentett fájlok esetében az előbb ismertetett párbeszédablak jelenik meg.

## Kilépés a Bluefish-ből

A Bluefish-ből kiléphetsz az ablakának bezárásával, vagy a `Fájl-->Kilépés` paranccsal, aminek a gyorsbillentyűje a `Ctrl-Q` .

Ha a program bezárásakor vannak mentetlen fájlok, akkor a fenti párbeszédablak jelenik meg.

## HTML-szerkesztés

Eddig megismertük, hogy lehet fájlokat létrehozni, megnyitni, szerkeszteni és menteni. Bár a munka elkezdéséhez ez is elég, ne feledd: a Bluefish nem egy egyszerű editor, hanem HTML-szerkesztő program. Ez azt jelenti, hogy néhány olyan lehetőséget is ismer, amit egy egyszerű editorban nem találsz meg. Ezek a HTML-címkék használatában és a dokumentumok kezelésében segítenek.

### 'Címkék' és 'Párbeszéd'

Bizonyára észrevetted a `Címkék` és a `Párbeszéd` menüt. A két menü parancsainak többsége a HTML-eszköztáron is megtalálható.

A `Címkék` menü többnyire olyan HTML-tageket tartalmaz, melyeknek nincs paraméterük. Ezek közt vannak szövegformázó címkék (Félkövér, Dőlt, Áthúzott stb.), címsorok, listák stb. Érdemes belenézni a `Címkék-->Speciális` almenübe, amely speciális karakterek sokaságát tartalmazza.

Próbáljunk ki egy almenüt (előtte szüntess meg minden szövegkijelölést)! A kívánt címke megjelenik, és a kurzor a nyitó (<>) és záró (</>) címkék között helyezkedik el, és már el is kezdheted beírni a címkéhez tartozó szöveget.

Ezek a menüpontok kijelölt szöveg mellett is működnek. Például írd be, hogy 'Helló, világ!', jelöld ki, majd kattints a `Címkék-->Címsorok-->H1` menüpontra. A szöveget körbefogja a H1 címke. Így a már beírt szöveg is gyorsan formázható.

A `Szerkesztés-->Irányított csere-->ASCII karakterek cseréje` a speciális karaktereket (< > & ") cseréli ki a HTML-kódjukra (`&lt; &gt; &amp; &quot;`) a kijelölt szövegen belül.

A `Párbeszéd` menüt csaknem ugyanilyen célokból használhatjuk, de a sima szövegbeírás helyett ablakot kapunk, amiben beírhatjuk a címkék paramétereit. Ha egy mezőt üresen hagyunk, a paraméter nem jelenik meg a forráskódban.

### Címkék szerkesztése

Emlékszel, amikor megemlítettük, hogy a szerkesztőterületen belül az egér jobb gombjával kattintva egy menü jelenik meg, melynek utolsó pontja a Címke szerkesztése? Itt az ideje, hogy elmagyarázzuk, hogyan működik.

Ahogy láttuk, a `Párbeszéd` menüből könnyen írhatunk be paraméterezett címkéket. A beszúrás után ezeket bármikor szerkesztheted kézzel, de mint tapasztaltad, könnyebb őket a párbeszédablakban beállítani. Ezért került a 'Címke szerkesztése' a menübe.

Válassz egy címkét a `Párbeszéd` menüből (pl. `Párbeszéd-->Táblázat-->Táblázat` , add meg a paramétereit, majd illeszd be a címkét. Aztán vidd az egérkurzort a címke fölé, nyomd meg a jobb egérgombot, és add ki a 'Címke szerkesztése' parancsot. Ugyanaz az ablak jelenik meg, amelyikben a címkét elkészítetted (de most nem üres minden mező, hanem mindegyik a paramétereknek megfelelő értékeket tartalmazza). Ebben az ablakban kényelmesen szerkesztheted a címkét.

Megjegyzés: a menüpont csak a `Párbeszéd` menüből vagy a megfelelő HTML-eszköztárról beszúrt címkékkel működik.

### Szintaxiskiemelés

A szintaxiskiemelést részletesen a második fejezetben ismertetjük. Itt kivonatosan tárgyaljuk a használatát.

Hogy könnyen megkülönböztethessük a címkéket a normál szövegtől, a címkéket kiemelhetjük különböző színekkel.

A kiemelést a `Nézet-->Szintaxiskiemelés` pontban kapcsolhatjuk be. Ha azt szeretnéd, hogy a címkék színesek legyenek, válaszd a `Nézet-->Szintaxiskiemelés frissítése` pontot, melynek gyorsbillentyűje az F5. A kiemelés folyamatos frissítése is kérhető, mint később látni fogjuk.

## Projektek

Ha egymással összefüggő fájlokkal dolgozol, és ezek meg vannak nyitva, a `Projekt-->Minden megnyitott dokumentum hozzáadása` paranccsal projektbe fűzheted őket. Mentsd el a projektet (a projektfájl általában a ~/.bluefish/projects/ könyvtárba kerül). Minden használt színt, betűtípust, célt, URL-t stb. rögzít a program a projektben, és vele együtt elmenti. A rögzített értékek a `Projekt-->Szerkesztés` paranccsal szerkeszthetők. Ebben a pontban a projektet tartalmazó fájlokat és listákat is beállíthatod.

A projekt megnyitásakor az összes hozzá tartozó fájl megnyílik. Ha egy projektbeli fájlnak megtekinted az előnézetét, a projekt alapkönyvtára (basedir) a webkönyvtárra (webdir) cserélődik a fájlnévben. Pl. a "/home/olivier/public_html/index.html" fájlnév szükség esetén lecserélhető a "http://localhost/~olivier/index.html" névvel. Jól használható ez a lehetőség dinamikus (PHP, SSI, RXML) weblapok helyi szerveren történő fejlesztésekor.

előző | tartalom | következő