# Bluefish kézikönyv - Előszó
Author: Jim Batis

előző | tartalom | következő

# Előszó

## A Bluefish-ről

A Bluefish projektet Chris Mazuc és Olivier Sessink indította el. Mindketten egy HTML-szerkesztőt fejlesztettek, és elhatározták, hogy a hatékonyabb munka érdekében egyesítik erőiket. A projekt neve először ProSite, majd THTML-editor volt. Ekkor kapcsolódott be a fejlesztésbe Neil Millar, aki a színválasztót és a weblint integrálását programozta. Közeledett az első nyilvános változat kiadása, amihez szükség volt egy emblémára. Újra megvitatták, mi legyen a program neve. Neil ekkor állt elő egy csinos logóval és névvel: Bluefish. Azóta ez a program neve és emblémája.

További fejlesztők kapcsolódtak be a munkába, és a Bluefish-nek egyre nagyobb figyelmet szentelt a nyílt forráskód közössége. A programot többször választották a legjobb szerkesztőnek, a hét alkalmazásának; 5 arany pingvint kapott a Tucows/Linuxbergtől, és az élen végzett a Linuxapps minősítésében. A fejlesztők száma tovább nőtt.

## Terjesztés

A Bluefish-t a világhálón keresztül terjesztik. Jelenlegi webhelye a http://bluefish.openoffice.nl/, de a legújabb változatok sok más helyen is megtalálhatók, például a Tucows/Linuxbergen világszerte. A fejlesztői változatokat a fejlesztői levelezőlistán jelentik be. Ha szeretnél csatlakozni a fejlesztőkhöz, fordítókhoz és tesztelőkhöz, küldj egy e-mailt a listar@lists.ems.ru, melynek a törzsében a "subscribe bluefish-dev" szöveg szerepel.

A fent említett webhelyen kézikönyv új kiadásai is elérhetők.

## Szükséges szoftverek

A Bluefish alapvetően a GTK és a POSIX C könyvtárakat használja. A legtöbb Unix rendszeren problémamentesen fut. A programot i386-Linuxon fejlesztjük, de reményeink szerint bármilyen más POSIX gépen futtatható. Biztosan működik Solarison (Ultrasparc), Linuxon (Alpha, i386, Ultrasparc), True64-en (Alpha) és HP/UX-on.

A használhatóság növeléséhez telepítsd az imlibet (a libjpeg, libgif és libpng könyvtárakkal), a weblintet, a netscape-et, a tidy-t és azokat a szűrőprogramokat, amelyeket használni szeretnél.

## Telepítés

A Bluefish kétféleképpen telepíthető. Beszerezhetsz előre lefordított bináris csomagot vagy magad is lefordíthatod.

Ha bináris csomagot töltöttél le, nézd meg a rendszered kézikönyvét, hogyan kell a csomagot installálni (man apt-get, man rpm, man dpkg).

Ha úgy döntöttél, magad készíted el a fordítást, mi megkönnyítettük ezt számodra, így a következő négy műveletet kell elvégezned:

### Első lépés: Kicsomagolás

Miután letöltöttél egy Bluefish-példányt tömörített/csomagolt formában, először ki kell csomagolnod. Ennek mikéntje a tömörítés módjától függ. Itt a .tar.gz és a .bz2 kiterjesztésű fájlok kicsomagolását ismertetjük.

#### .tar.gz formátum

Tegyük fel, hogy a fájl neve bluefish-x.x.x.tar.gz (a valóságban az x.x.x helyén a verziószám áll). Válts a home könyvtáradra (vagy bármilyen ideiglenes könyvtárra), és írd be:
`blashyrkh:~# tar xzvf bluefish-x.x.x.tar.gz`

Ez a parancs minden fájlt kicsomagol és létrehozza a szükséges könyvtárszerkezetet. A Bluefish forráskódja most a `bluefish-x.x.x` könyvtárban található.

#### .bz2 formátum

Tegyük fel, hogy a fájl neve bluefish-x.x.x.tar.bz2 (a valóságban az x.x.x helyén a verziószám áll). Válts a home könyvtáradra (vagy bármilyen ideiglenes könyvtárra), és írd be:
`blashyrkh:~# tar xIvf bluefish-x.x.x.tar.bz2`

Ez a parancs minden fájlt kicsomagol és létrehozza a szükséges könyvtárszerkezetet. A Bluefish forráskódja most a `bluefish-x.x.x` könyvtárban található.

### Második lépés: Konfigurálás

Most be kell lépned a bluefish könyvtárba (az egyszerűség kedvéért tételezzük fel, hogy a forráskód a `/home/blashyrkh/bluefish-x.x.x` könyvtárban van. Amint láthatod, ebben a könyvtárban van egy configure nevű futtatható fájl, ami segít a forráskódot az operációs rendszerhez és a géphez hangolni, valamint ellenőrzi a szükséges programkönyvtárak meglétét a fordítás megkezdése előtt. Általában ezt kell begépelned: `blashyrkh:~# cd bluefish-x.x.x blashyrkh:~/bluefish-x.x.x# ./configure`

Ez a legtöbb gépen működik, és az alapbeállításokkal konfigurálja a Bluefish programot. Ha egy programot (pl. az ispell-t) nem talál meg, akkor a programmal kapcsolatos Bluefish-funkciók nem épülnek be. A fenti paranccsal a Bluefish a `/usr/local/bin` könyvtárba települ.

A configure azt is lehetővé teszi, hogy a Bluefish-t testre szabd a fordítás előtt. A szkript egy sor kapcsolót elfogad paraméterként. Ezeket a
`blashyrkh:~/bluefish-x.x.x# ./configure --help`
paranccsal listázhatod.

Mivel sok opció állítható, itt csak néhány fontosabbat részletezünk. A teljes listát a fenti paranccsal kaphatod meg. Először is, amint említettük, a Bluefish a `/usr/local/bin` könyvtárba települ. A telepítési könyvtár (a lib-könyvtár, a futtatható állományok könyvtára stb.) megváltoztatásának legjobb módja a --prefix=DIR használata, ami az összes útvonalat automatikusan beállítja. Például, ha a Bluefish-t a `/usr/X11R6/bin` könyvtárba szeretnéd telepíteni, akkor a `blashyrkh:~/bluefish-x.x.x# ./configure --prefix=/usr/X11R6` parancsot add ki.

### Harmadik lépés: A fordítás

A fordítási opciók beállítása után ezt kell begépelned: `blashyrkh:~/bluefish-x.x.x# make`

Ha minden rendben zajlik, a fordítás során figyelmeztetések és hibaüzenetek nélkül jönnek létre a futtatható fájlok.

### Negyedik lépés: A telepítés

Az utolsó teendő a bluefish és a szükséges adatfájlok megfelelő könyvtárakba másolása. A make parancs használatával ez automatikusan elvégezhető.

Ügyelj arra, hogy a telepítéshez rootként kell bejelentkezned vagy a su parancsot kell kiadnod, mert a `/usr` könyvtárban levő `bin` könyvtárak csak a root számára írhatók. Ha megszerezted a jogokat, írd be:
`blashyrkh:~/bluefish-x.x.x# make install`

Ezután a rendszer készen áll a Bluefish futtatására.

## Az anyanyelv-támogatás (NLS) használata

## Szerzők és elérhetőség

Általános kérdésekben a bluefish@bluefish.openoffice.nl címre írj. Részletekbe menő kérdésekkel jelentkezz a fejlesztők levelezőlistájára vagy keresd a program szerzőjét (ld. az AUTHORS fájlt). A szerzők és a fordítók (ABC-sorrendben):

- Doug Alcorn
- Erik Alvarez
- Jim JMK Batis
- Antti-Juhani Kaijanaho
- Kai Lahmann
- Marc LeMaire
- Chris Mazuc
- Neil Millar
- Pablo De Napoli
- Hylke van der Schaaf
- Martin Samesch
- Olivier Sessink
- Roland Steinbach
- Gero Takke
- Karel Tejnora
- Rasmus Toftdahl Olesen
- Aleksey I Zavilohin

előző | tartalom | következő